Jacob Bernoulli
Jacob Bernoulli (Basel, 6. januar 1655 — 16. august 1705), poznat i kao Jacques Bernoulli je bio švicarski matematičar i naučnik. Bio je zajedno sa svojim mlađim bratom Johannom Bernoullijem jedan od mnogih poznatih matematičara iz te porodice. Iako je studirao teologiju i filozofiju na univerzitetskom nivou, bio je više zainteresovan za matematiku i astronomiju koje je uporedo studirao. Međutim, tek nakon što je dobio diplomu iz teologije mogao se usredsrijediti na njegove omiljene teme iz matematike. Proveo je šest godina putujući po Evropi, od toga dvije godine u Francuskoj gdje je sa sljedbenicima René Descartesa izučavao njegova naučna dostignuća. Godine 1681. otputovao je u Holandiju, gdje je upoznao mnoge matematičare. Nastavljajući studije sa vodećim matematičarima i naučnicima tadašnje Evrope, na jednom od svojih putovanja posjetio je Englesku. Tu je susreo Roberta Boylea i Roberta Hookea, nakon čega je život posvetio nauci i matematici. Kroz izučavanje djela ovih naučnika postao je zainteresovan za infinitezimalnu geometriju. Od 1682. godine počinje da objavljuje vlastite knjige sa temama iz matematike. Bio je profesor matematike na Univerzitetu u Baselu od 1687. Uporedo sa predavanjima na univerzitetu počeo je da radi na raznim matematičkim problemima, a posebno se usredsredio na diferencijalni račun slijedeći matematička otkrića Gottfrieda Wilhelma Leibniza. Kasnije je sam napravio značajan doprinos proučavanju kalkulusa i često se smatra jednim od osnivača kalkulusa varijacija. Njegov doktorat Ars Conjectandi je bio prelomna tačka u razvoju teorije vjerovatnoće. Objavljen je osam godina nakon njegove smrti 1713.